Il-kelliem tal-Partit Nazzjonalista Peter Agius u l-kandidat tal-Partit Laburista Chris Bonett ipparteċipaw f'dibattitu li tratta l-uffiċċju tal-eks Prim Ministru Joseph Muscat, f'Sa Maison li dwaru din il-ġimgħa l-Prim Ministru Robert Abela kkonferma li l-uffiċċju ta' Muscat hu parti mill-pakkett miftiehem b'rabta mar-riżenja tiegħu. Id-dibattitu kien fuq l-istazzjon tar-radju 103 Malta's Heart u kien imexxi mill-preżentatur Prof. Andrew Azzopardi, is-Sibt filgħodu. Chris Bonett minn naħa tiegħu iddefenda l-ftehim ma' Muscat u nsista li anke Gvern Nazzjonalista kellu ftehim simili u semma' lil Richard Cachia Caruana li kien serva bħala Rappreżentant permanenti għal Malta fl-Unjoni Ewropea. Agius irribatta billi staqsa jekk jaħsibx li €17,000 fix-xahar li ħa Abela biex jagħmel xi xogħol fi tmiem il-ġimgħa humiex ġusti. Bonett imbgħad staqsa dwar il-paga li allegatament qed jirċievi l-istrateġista tal-PN Chris Peregin, b'Agius jirrispondi "aħna nħallsu lin-nies mid-donazzjonijiet tal-ħafna filwaqt li Robert Abela tħallas minn fondi pubbliċi." Peter Agius kompla billi appella li kull min jixtieq il-bidla fil-pajjiż jista' jagħmel dan billi jagħti s-sostenn tiegħu lill-Partit Nazzjonalista. Mistoqsi dwar ir-rwol tiegħu fil-PN, Agius qal li Bernard Grech hu alternattiva għal Robert Abela bħala Prim Ministru u li hu aċċetta li jkun kelliem tal-PN biex jaħdem id f'id mal-Kap u jrid iku parti mill-ħidma li tkun ġabet il-bidla għall-pajjiż. Hawn Peter Agius żied jgħid li hu lest li jerġa' jikkontesta l-elezzjoni tal-Parlament Ewropew fl-2024. Dwar is-sitwazzjoni fil-pajjiż Agius semma' li l-pajjiż ilu sejjer lura mill-2013 u semma' l-iżvilupp bla rażan, li l-pajjiż spiċċa fil-lista l-griża, l-infieq bla kontroll tal-fondi pubbliċi, fost affarijiet oħra. Azzopardi staqsa lill-kandidat tal-PL jgħid jekk iħossux komdu jaħdem ma' partit li hu mdawwar b'tant allegazzjonijiet ta' korruzzjoni, b'Bonett jirrispondi li l-partit għandu tmexxija għaqlija b'Robert Abela. Hu żied jgħid li Abela mhux Prim Ministru li jibża' milli jieħdu d-deċiżjonijiet li jkun hemm bżonn anke jekk ikunu diffiċli b'referenza għad-deċiżjonijiet li ttieħdu b'rabta mal-pandemija tal-Covid-19. Dwar is-sitwazzjoni tal-Air Malta, Chris Bonett qal li Abela ħa kont ta' dak li għaddej u li l-Gvern qed jindirizza problemi li ilhom hemm snin u li dan irid isir b'deċiżjonijiet iebsin. Id-dibattitu tratta anke l-istġarriġ li jsir dwar il-partiti politiċi, b'Agius jgħid li dawk juru is-sitwazzjoni ta' dak il-mument filwaqt li kompla jgħid li l-PN jinsab determinat li jibqa' miexi 'l quddiem ikun xi jkun ir-riżultat ta' kull stħarriġ. Hekk kif iddeskriva lilu nnifsu bħala annimal politiku, Chris Bonett qal li ddeċieda li jidħol fil-politika sa minn età żgħira biex jagħmel differenza fil-ħajja tan-nies u li kien b'sodisfazzjon li kien aċċetta t-talba tal-Prim Ministru Robert Abela biex jikkontesta l-elezzjoni ġenerali f'isem il-Partit Laburista. Ara id-dibattitu kollu: KUN MINN TAL-EWWEL LI TIRĊIEVI L-AĦĦAR AĦBARIJIET